
Το ιστορικό συγκρότημα των Προσφυγικών της Λεωφόρου Αλεξάνδρας, που χτίστηκε τη δεκαετία του 1930 για τους Μικρασιάτες πρόσφυγες δεν είναι απλά ένα ιστορικό μνημείο. Αποτελεί σήμερα ένα εξαιρετικό παράδειγμα συλλογικής αστικής αναζωογόνησης Είναι οι άνθρωποί τους, η μνήμη και η καθημερινή μάχη μιας ζωντανής κοινότητας για αξιοπρέπεια. Σήμερα, περισσότεροι από 400 άνθρωποι, οικογένειες, παιδιά και ευάλωτα άτομα [πρόσφυγες, μετανάστες, ηλικιωμένοι, χρονίως πάσχοντες και πάνω από 50 παιδιά]  που κατοικούν εκεί αδιάλειπτα για πάνω από 15 χρόνια,  έχουν δώσει ζωή σε κτίρια που το Κράτος είχε σκόπιμα αφήσει να ρημάξουν. Βασισμένη στην αλληλοβοήθεια και χωρίς καμία κρατική χρηματοδότηση, η κοινότητα λειτουργεί 22 κοινωνικές δομές (όπως κοινωνικό φαρμακείο, ξενώνα κακοποιημένων γυναικών και δομή φιλοξενίας ασθενών του “Άγιος Σάββας”), καλύπτοντας τα τεράστια κενά του κρατικού συστήματος πρόνοιας. Τώρα απειλούνται με βίαιη εκτόπιση.

Με την προγραμματική σύμβαση του Ιουνίου 2025, ύψους 15 εκατ. ευρώ από πόρους του ΕΣΠΑ, η Περιφέρεια Αττικής και το Υπουργείο Πολιτισμού μεθοδεύουν ένα σχέδιο δήθεν “ανάπλασης”. Βαφτίζοντας στα επίσημα έγγραφα τα κτίρια ως “κενά”, διαγράφουν με μια μονοκονδυλιά την ύπαρξη εκατοντάδων ανθρώπων για να παραδώσουν τον χώρο στην αστική κερδοσκοπία, μεθοδεύοντας τη βίαιη έξωσή τους χωρίς καμία διαβούλευση.
Καταδικάζουμε απερίφραστα την επαπειλούμενη, βίαιη εκκένωση της Κατειλημμένης Κοινότητας των Προσφυγικών στο κέντρο της Αθήνας. Στεκόμαστε με απόλυτη αλληλεγγύη στο πλευρό των κατοίκων που αγωνίζονται για το θεμελιώδες δικαίωμά τους στη στέγαση και την αξιοπρεπή ζωή.

Στην Ελλάδα, η στεγαστική κρίση έχει λάβει ανεξέλεγκτες διαστάσεις, τροφοδοτούμενη από την κερδοσκοπία και τις κυβερνητικές πολιτικές που παραδίδουν τις γειτονιές μας σε ιδιώτες επενδυτές και funds.

Απέναντι στον θεσμικό αυταρχισμό και τον άμεσο κίνδυνο, οι κάτοικοι έχουν οδηγηθεί σε ακραίες μορφές διαμαρτυρίας, με απεργία πείνας που ξεκίνησε στις 5 Φεβρουαρίου 2026. Στηρίζουμε τους απεργούς και προειδοποιούμε: καθιστούμε την Κυβέρνηση και την Περιφέρεια Αττικής άμεσα υπεύθυνες για την ασφάλεια και τη ζωή αυτών των ανθρώπων.

Η στέγη δεν είναι εμπόρευμα, είναι δικαίωμα. Το σχέδιο της κυβέρνησης παραβιάζει κατάφωρα τα διεθνή ανθρώπινα δικαιώματα .

Απαιτούμε:

•⁠  ⁠Την άμεση αποδοχή της πρότασης για Μηδενικές Εξώσεις.

•⁠  ⁠Την άμεση αναστολή κάθε αστυνομικής επιχείρησης απέναντι σε αυτές τις ευάλωτες οικογένειες.

•⁠  ⁠Την αναγνώριση του δικαιώματος παραμονής για τους 400 κατοίκους. Δεν θα αφήσουμε την Κοινότητα των Προσφυγικών μόνη της. Η υπεράσπιση των γειτονιών μας από την κερδοσκοπία είναι υπόθεση όλης της κοινωνίας.

